Исерекләр урамда аунап ятмаячак (ФОТО)

	Яңа ел алдыннан Татарстанда тагын ике айныткыч ишекләрен ачты. Лениногорскида ачылганына “Кайгырту” дигән исем кушсалар, Зәйдә озак уйлап тормыйча яңа учреждениене гади генә итеп “айныткыч” дип атаганнар.	 Искәртеп узабыз, 2011 елның апрелендә Россиядә “милиция” айныткычлары ябылгач, исерекләрне аңга китерү эше табибларга йөкләнде. Әмма хастаханәләрдә моның өчен аерым бүлмәләр һәм хезмәткәрләр булмау сәбәпле, бу эш табибларга гына түгел, хастаханәдә дәваланган башка авыруларга да проблемалар гына тудырды. Айныткычларны ябып, хата җибәргәнбез икән бит. Нәтиҗәдә, аларны яңадан ачарга керештеләр.

Татарстанның Әлмәт шәһәрендә ачылган айныткыч – “Визит” детоксикация медицина үзәге бу өлкәдә тәүге карлыгач булды. Ул 2011 елда иске айныткычлар ябылу белән үк үз ишекләрен ачкан иде. Әлмәт айныткычының тәҗрибәсен уңышлы дип табып, узган елның декабрендә республика җитәкчелеге тагын шундый 9 учреждение ачу бурычын куйды, бу максатларда бюджеттан якынча 30 миллион сум акча бүлеп бирелде.

Быелның июль аенда Азнакайда яңа типтагы “Приют” айныткычы, августта Чистайда “Савыктыру” дип аталган үзәк үз ишекләрен ачты. Аларның һәркайсы казнага 2,8 миллион сумга төште. Ноябрь аенда Зәйдә һәм Лениногорскида тагын ике айныткыч эшли башлады. Икесе дә 10 кешегә исәпләнгән.

- Без исем табу җәһәтеннән артык хыялга бирелмәдек, - ди Зәй районы башкарма комитеты җитәкчесе урынбасары Светлана Иванова. - Әлбәттә, “Савыктыру” - матур яңгырый, әмма дөреслеккә туры килеп бетми. Айныткычларның әле беркемне дә савыктырганы юк! Беренче айда без айныткычта 50гә якын кешене кабул иттек, аларның күпчелеге даими “клиентлар”га әйләнде. Айныткыч хезмәте бушлай күрсәтелә, чөнки, беренчедән, бу - бюджет учреждениесе, икенчедән, без клиент заказ бирмәгән хезмәтләр өчен акча таләп итә алмыйбыз.

Чыннан да, бәлки кешенең җылыда айныйсы килмидер, чыршы төбендә өшергә телидер? Ә аны урамнан табып алып, җылы урынга алып кергәннәр, өстәвенә бер нәрсәсенә дә тимәгәннәр!

Хәер, Зәй айныткычы директоры, үз вакытында милиция айныткычын җитәкләгән Мөнәвир Миңнебаев сүзләренчә, монда эләккән исерекләрнең күпчелеге уңайлы шартларда бушлай айнырга мөмкинлек бирелгәне өчен рәхмәт әйтә. Кайберәүләргә бу шулкадәр ошап китә ки, алар биредә көн саен кунарга да риза. Мисал өчен, күптән түгел Зәй айныткычына бер авыл кешесен китергәннәр, ул шәһәргә кемгәдер кунакка килгән булган икән. Айныткычта айнып, хушлашып чыгып киткән, ә икенче көнне  полицейскийлар аны янә бирегә алып килгән, бу юлы аяк киемен каядыр “онытып” калдырган. Мескенне җылытып, яраклы аяк киеме табып, “иреккә” чыгарганнар. Өченче көнне - тагын биредә! Дөрес, ир-атка өч көн җитәрлек булган - аны айныткычта бүтән күрмәгәннәр.

Лениногорскиның 10 урынга исәпләнгән “Кайгырту” үзәгендә исә бер айда нибары 17 кешене айнытканнар, аларның 4се – хатын-кызлар.

- Безнең шәһәр өчен бу алай ук аз түгел, - дип саный үзәкнең директоры Илнар Нуретдинов, ул да элеккеге айныткычны җитәкләгән булган. - Гадәттә исерекләрне кичке якта китерәләр, кичә ял көне иде, шуңа күрә көндезге сәгать өчтә үк бер клиентны кабул иттек. Көн бик суык иде бит. Монда китермәсәләр, өшеп үлгән дә булыр иде.

“Кайгырту” үзәгендә дә исерекләргә бушлай хезмәт күрсәтәләр. Директор фикеренчә, бу дөрес тә. Сәрхушләрдән нәрсә алып була соң?!

- Мин иске айныткычта эшләгәндә, безгә акчалы клиентларны да китерәләр иде, - дип искә ала Илнар Нуретдинов. - Бәлки ул чакта андыйларны махсус сайлаганнардыр, ә сукбай һәм эчкечеләрне урамда калдырганнардыр. Хәзер барысын да алып киләләр.

Дөрес, “Кайгырту” үзәгендә клиентлар беренче өч сәгатьтә айнырга өлгермәсә, биредә төн куну һәм чиста урын-җир өчен акча түләтү хәстәрен күргәннәр.

2014 ел башында Казан, Чаллы, Бөгелмә һәм Алабугада айныткычлар ачу күздә тотыла. Татарстан башкаласында алар икәү булачак. Айныткычлар өчен Голубятников һәм бертуган Касыймовлар урамнарында биналар бирелгән инде. Аларны ремонтлап һәм җиһазлап, хезмәткәрләр белән тәэмин итәсе генә калган.   1  2  3  4 
	Елена МЕЛЬНИК	
Интертат.ру

	№   | 21.12.2013	


